b"\n_START_ARTICLE_\nErmessenda (s\xc3\xa8rie)\n_START_SECTION_\nArgument\n_START_PARAGRAPH_\nErmessenda est\xc3\xa0 ambientada en el segle XI, i relata gran part de la hist\xc3\xb2ria d'Ermessenda de Carcassona, esposa de Ramon Borrell, i que va ser comtessa de Barcelona, Girona i Osona entre 993 i 1057, governant durant seixanta anys (primer conjuntament amb el seu fill Berenguer Ramon I, posteriorment sola i finalment amb el seu n\xc3\xa9t Ramon Berenguer I), i malgrat viure en una \xc3\xa8poca en qu\xc3\xa8 la pol\xc3\xadtica estava fortament dominada pels homes, i aconseguint arribar a ser una de les dones m\xc3\xa9s poderoses i influents de la Hist\xc3\xb2ria de Catalunya.\n_START_SECTION_\nContext hist\xc3\xb2ric\n_START_PARAGRAPH_\nLa s\xc3\xa8rie es va estrenar amb el lema La dona m\xc3\xa9s poderosa de la hist\xc3\xb2ria de Catalunya, fent refer\xc3\xa8ncia a la naixent naci\xc3\xb3 catalana, ja que Catalunya no fou forjada com a estat unificat fins al regnat d'Alfons el Cast (1157-1196), per\xc3\xb2 el comtat de Barcelona en fou el nucli originari i aport\xc3\xa0 un corpus legislatiu amb els Usatici Barchinonae (Usatges de Barcelona), un marc jur\xc3\xaddic amb el Liber domini regis (Llibre del senyor rei), uns referents culturals amb les Gesta Comitum Barchinonensium (Gestes dels comtes de Barcelona), i \xc3\xa0dhuc el simbolisme, ja que, d'una banda, el sobir\xc3\xa0 de Catalunya ostenta la dignitat de \xc2\xabComte de Barcelona\xc2\xbb i, de l'altra, les armes del llinatge dels comtes de Barcelona han esdevingut l'escut de Catalunya.\n_START_SECTION_\nProducci\xc3\xb3\n_START_PARAGRAPH_\nEl rodatge d'Ermessenda va durar nou setmanes, i les localitzacions van ser Terrassa, Girona, Sant Cugat del Vall\xc3\xa8s, Castellar del Vall\xc3\xa8s (al Castell de Clasquer\xc3\xad). i el monestir de Sant Pau del Camp (Barcelona). El projecte, coprodu\xc3\xaft per Televisi\xc3\xb3 de Catalunya i Ovideo TV, amb la col\xc2\xb7laboraci\xc3\xb3 de l'Institut Catal\xc3\xa0 de les Ind\xc3\xbastries Culturals (ICIC) i el suport de l'Instituto de la Cinematograf\xc3\xada y de las Artes Audiovisuales (ICAA), i va comptar amb un pressupost de 2,7 milions d'euros._NEWLINE_Alguns escenaris van ser recreats digitalment, com ara la reproducci\xc3\xb3 en 3D de les muralles de Barcelona i les escalinates de la catedral de Girona."